text: Fem er anholdt for grove røverier
  13 juni 2013 kl. 06.56
  Politiet har anholdt en røverbande fra Aarhus-området, som er mistænkt for to kup i Sdr. Omme og i Horsens.
  Anholdelserne er foretaget onsdag, og mændene vil torsdag blive fremstillet i grundlovsforhør med krav om fængsel.
  Koben og store såkaldte muskelbiler har været gruppens foretrukne værktøjer i sagerne.
  Den ene sag drejer sig om røveriet mod Billund Handelsbank i Sdr. omme 2. november sidste år, og den anden handler om kuppet mod Sydbank i Horsens den 3. januar i år.
  Ved at bruge koben trængte røverne ind i de to banker, og det blev også brugt til at true sig til kontanter.
  Flugten foregik i det ene tilfælde i en Audi A6.
  Østjyllands Politi siger, at man har anholdt mændene efter længere tids målrettet efterforskning.
  Hvad der nærmere ligger i dette, ønsker man ikke umiddelbart at uddybe.
  De anholdte er i alderen fra 32 til 39 år.
  